Režije u Zagrebu točno su dvostruko skuplje nego u New Yorku! Za stan od 85 kvadrata, u kojemu žive dvije osobe, u glavnom gradu Hrvatske mjesečno treba izdvojiti 1578 kuna, dok struju, plin, vodu, odvoz smeća i druge komunalije u “glavnome gradu svijeta” par u stanu iste kvadrature plaća samo 787 kuna. Proizlazi to iz podataka koje je uspoređujući cijene troškova života u 194 svjetska grada objavila tvrtka Expatistan.

Najpapreniji je London

Prema njihovim podacima, London je uvjerljivo najskuplji, a venezuelski Caracas najjeftiniji grad za život. Hrvatska je po tim podacima ispala relativno jeftina zemlja, zauzevši 131. mjesto na ljestvici skupoće. London je 180 posto skuplji, a Venezuela čak 70 posto jeftinija od prosjeka svih gradova, u kojemu se nalaze Budimpešta, Prag i Ankara. Zagreb je od te tri velike metropole, koje su u svjetskom prosjeku, skuplji 15 posto – pokazuju podaci Expatistana, koji uspoređuje cijene života u svjetskim gradovima.

Uspoređivali su cijene svih osnovnih potrepština, od hrane i pića u dućanima, restoranima i kafićima, odjeće i obuće, troškove prijevoza, slobodnog vremena, osnovnih tehničkih pomagala, prosječnog golfa, cijene najma i kvadrata stana u centru i izvan gradskog središta. Zagreb je među jeftinijim gradovima svijeta po cijeni jabuka, krumpira i mlijeka, dok je po svim drugim namirnicama u prosjeku ili malo iznad njega. Unatoč nedavnom sniženju tramvajske karte 16,7 posto, sa 12 na 10 kuna, Zagrepčani i njihovi gosti i dalje plaćaju najskuplji javni prijevoz u regiji.

Tako je karta za jednu vožnju u Ljubljani 9,1 kunu, u Budimpešti 8,8 kuna, Pragu 8,3 kune, Sarajevu i Beogradu 6,5, odnosno 4,8 kuna. Nešto skuplji javni je prijevoz od Zagreba ima Rim s kartom koja košta 11,4 kune. Uvjerljivo najviše za vožnju tramvajem ili podzemnom željeznicom treba izdvojiti u New Yorku – čak 27,2 kune. No, kada se u odnos s cijenom tramvajske plaće dovede i prosječna plaća, proizlazi da je javni prijevoz u Zagrebu skuplji čak i od New Yorka.

Najujednačenije u cijelome svijetu su cijene mlijeka i benzina. U gotovo svim europskim gradovima za litru mlijeka treba izdvojiti između šest i sedam kuna, osim Rima, Pariza i Londona gdje litra punomasnog svježeg mlijeka košta između devet i deset kuna. Za litru supera u Europi se većinom plaća od devet do 11 kuna, dok i tu odskaču London i Rim s cijenama od 13 i 14 kuna. Uz Caracas, gdje je cijena litre benzina deset lipa, najjeftinije gorivo među svjetskim metropolama ima New York.

Tamo za litru “crnog zlata” treba izdvojiti samo šest kuna, dok “bijelo zlato”, mlijeko, košta točno tri puta više – 18 kuna.

U Rimu najteže do stana

Usporedbom troškova bavi se i Numbeo, a prate i cijene nekretnina. Po njima kvadrat stana u središtu Zagreba u prosjeku košta 18.226 kuna i dvostruko je skuplji nego u centru Budimpešte (9596 kuna). Najskuplji su kvadrati u Londonu, Parizu i Rimu. U središtu Londona kvadrat košta 77.166 kuna, Parizu 75.224 kune i Rimu 73.035 kuna.

Zanimljivo je usporediti cijene kvadrata s prosječnom plaćom. U Zagrebu je ona 6360 kuna, u Londonu 19.677, Parizu 19.827 i Rimu 10.731 kunu. Zagrepčanin za jedan kvadrat u centru svojega grada treba raditi 2,9 mjeseci, Parižanin 3,8, Londonac 3,9, a Rimljanin ga zaradi za gotovo sedam mjeseci.

Zagrepčaninu s prosječnim primanjima režije za stan od 85 kvadrata mjesečno pojedu 25 posto plaće, a stanovniku New Yorka, koji prosječno zaradi 23.857 kuna, samo tri posto.

>>Ovo su najskuplji gradovi na svijetu, doznajte koji je Zagreb!

>>10 načina kako da uz malo truda uštedite na energiji i režijama

>>Bandić bi gradio stadion, a nema za režije i WC papir